Komisjoni otsus,

3. mai 1996,

millega kehtestatakse veterinaarsertifikaat elusate kahepoolmeliste karploomade, okasnahksete, mantelloomade ja meritigude jaoks, mis on pärit eraldi otsusega hõlmamata kolmandatest riikidest

(EMPs kohaldatav tekst)

(96/333/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/492/EMÜ, milles sätestatakse kahepoolmeliste karploomade tootmise ja turustamise tervishoiunõuded, [1] viimati muudetud Austria, Soome ja Rootsi ühinemisaktiga, eriti selle artiklit 9,

ning arvestades, et:

komisjon on sätestanud elusate kahepoolmeliste karploomade, okasnahksete, mantelloomade ja meritigude teatavatest kolmandatest riikidest importimise eritingimused;

elusate kahepoolmeliste karploomade, okasnahksete, mantelloomade ja meritigude importimiseks kolmandatest riikidest, mis on selliste otsustega seni hõlmamata, on soovitatav ajutiselt kehtestada ühtne veterinaarsertifikaadi näidis, et vältida kaubanduse häireid;

veterinaarsertifikaadi näidise kehtestamine avaldaks soodsat mõju ettevõtjatele ja kontrollteenistustele ning hõlbustaks elusate kahepoolmeliste karploomade, okasnahksete, mantelloomade ja meritigude vaba ringlust ühenduse piires;

käesoleva otsusega kehtestatav veterinaarsertifikaadi näidis on ajutine ja seda kohaldatakse kaks aastat, mille jooksul saab vastu võtta eraldi otsused; ajutist sertifikaati ei kohaldata seega ühegi kolmanda riigi suhtes, mille kohta on tehtud eraldi otsus;

imporditud elusate kahepoolmeliste karploomade, okasnahksete, mantelloomade ja meritigude veterinaarkontrolli tuleb teha vastavalt nõukogu 10. detsembri 1990. aasta direktiivile 90/675/EMÜ, milles sätestatakse kolmandatest riikidest ühendusse saabuvate toodete veterinaarkontrolli korraldamise põhimõtted, [2] viimati muudetud direktiiviga 95/52/EÜ [3]; kõnealuse kontrolli raames tuleb esitada imporditud toodetega kaasas olev veterinaarsertifikaat;

ühtse veterinaarsertifikaadi näidise kehtestamine ei tohiks piirata impordi eritingimusi, mille kolmas riik võib vastu võtta pärast kohaliku veterinaarolukorra hindamist komisjoni ekspertide poolt;

vastavalt direktiivi 91/492/EMÜ artiklile 8 peaks veterinaarsertifikaat tõendama, et ühenduse jaoks ettenähtud elusate kahepoolmeliste karploomade, okasnahksete, mantelloomade ja meritigude tootmise, puhastamise, ladustamise, pakendamise ja transportimise tingimused on vähemalt võrdväärsed ühenduse toodete puhul sätestatud tingimustega;

käesoleva otsusega ettenähtud meetmed ei tohiks piirata hilisemaid loomatervise kaitse meetmeid;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Elusate kahepoolmeliste karploomade, okasnahksete, mantelloomade ja meritigude partiid, mis tuuakse otsetarbimiseks direktiivi 90/675/EMÜ I lisas määratletud territooriumidele, peavad olema kogutud kolmanda riigi pädev asutuse poolt kontrollitud ja heakskiidetud tootmispiirkonnas ja pärit kolmanda riigi pädeva asutuse poolt kontrollitud ja heakskiidetud ettevõttest ning nendega peab olema kaasas veterinaarsertifikaadi nummerdatud originaal, millega tõendatakse, et toodete tootmise, töötlemise, vajadusel puhastamise, pakendamise ja märgistamise tingimused on vähemalt võrdväärsed direktiivis 91/492/EMÜ sätestatutega.

Kõnealuse veterinaarsertifikaadi näidis on sätestatud käesoleva otsuse I lisas.

Artikkel 2

Elusate kahepoolmeliste karploomade, okasnahksete, mantelloomade ja meritigude partiid, mis tuuakse direktiivi 90/675/EMÜ I lisas määratletud territooriumidele puhastamiseks heakskiidetud puhastuskeskuses, ülekandmiseks heakskiidetud ülekandealale või töötlemiseks heakskiidetud töötlemisettevõttes, peavad olema kogutud kolmanda riigi pädev asutuse poolt kontrollitud ja heakskiidetud tootmispiirkonnas ja nendega peab olema kaasas veterinaarsertifikaadi nummerdatud originaal, millega tõendatakse, et partiide tootmise, kogumise ja transportimise tingimused on vähemalt võrdväärsed direktiivis 91/492/EMÜ sätestatutega.

Kõnealuse veterinaarsertifikaadi näidis on sätestatud käesoleva otsuse II lisas.

Artikkel 3

1. Artiklites 1 ja 2 osutatud veterinaarsertifikaat koosneb ühest lehest ning on koostatud vähemalt ühes ühendusse vastuvõtva riigi ametlikest keeltest ja vajaduse korral ühes sihtriigi keeles.

2. Veterinaarsertifikaadil on riikliku inspektori nimi, ametinimetus ja allkiri ning pädeva asutuse ametlik tempel, mille kõigi värv erineb sertifikaadi ülejäänud teksti värvist.

Artikkel 4

Käesolevas otsuses sätestatud veterinaarsertifikaate ei kohaldata elusate kahepoolmeliste karploomade, okasnahksete, mantelloomade ja meritigude suhtes, mis on pärit kolmandatest riikidest, mille suhtes on mujal sätestatud eraldi imporditingimused.

Artikkel 5

Käesolevat otsust kohaldatakse kahe aasta jooksul alates 1. juulist 1996.

Artikkel 6

Käesolev otsus on adresseeritud liikmesriikidele.

Brüssel, 3. mai 1996

Komisjoni nimel

komisjoni liige

Franz Fischler

[1] EÜT L 268, 24.9.1991, lk 1.

[2] EÜT L 373, 31.12.1990, lk 1.

[3] EÜT L 265, 8.11.1995, lk 16.

--------------------------------------------------

I LISA

+++++ TIFF +++++

+++++ TIFF +++++

--------------------------------------------------

II LISA

+++++ TIFF +++++

+++++ TIFF +++++

--------------------------------------------------